32006R1284
L 235/3
JURNALUL OFÍCIAL AL UNIUNII EUROPENE
REGULAMENTUL (CE) NR. 1284/2006 AL COMISIEI
din 29 august 2006
privind autorizarea permanentă a anumitor aditivi din hrana animalelor
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/524/CEE a Consiliului din 23 noiembrie 1970 privind aditivii din hrana animalelor (1), în special articolul 3 și articolul 9 D alineatul (1),
având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (2), în special articolul 25,
întrucât:
(1)
Regulamentul (CE) nr. 1831/2003 prevede autorizarea aditivilor pentru utilizarea în hrana animalelor.
(2)
Articolul 25 din Regulamentul (CE) nr. 1831/2003 stabilește măsuri tranzitorii aplicabile cererilor de autorizare a aditivilor pentru hrana animalelor, prezentate în conformitate cu Directiva 70/524/CEE înainte de data de aplicare a Regulamentului (CE) nr. 1831/2003.
(3)
Cererile de autorizare a aditivilor enumerați în anexele la prezentul regulament au fost prezentate înainte de data de aplicare a Regulamentului (CE) nr. 1831/2003.
(4)
Astfel cum este prevăzut la articolul 4 alineatul (4) din Directiva 70/524/CEE, Comisiei i-au fost transmise observații inițiale privind cererile menționate anterior înainte de data de aplicare a Regulamentului (CE) nr. 1831/2003. Prin urmare, aceste cereri trebuie tratate în continuare în conformitate cu articolul 4 din Directiva 70/524/CEE.
(5)
Utilizarea preparatului enzimatic de endo-1,3(4)-beta-glucanază produsă de Trichoderma longibrachiatum (ATCC 2106), endo-1,4-beta-xilanază produsă de Trichoderma longibrachiatum (ATCC 2105) și alfa-amilază produsă de Bacillus amyloliquefaciens (DSM 9553) a fost autorizată pentru prima dată, cu titlu provizoriu, pentru purceii înțărcați, prin Regulamentul (CE) nr. 2690/1999 al Comisiei (3). Au fost prezentate noi date în sprijinul unei cereri de autorizare fără limită de timp a preparatului enzimatic menționat anterior. Din evaluarea acestei cereri reiese că sunt îndeplinite condițiile stabilite la articolul 3 A din Directiva 70/524/CEE pentru o astfel de autorizație. Este necesar, prin urmare, să se autorizeze fără limită de timp utilizarea preparatului enzimatic menționat anterior, astfel cum se prevede în anexa I la prezentul regulament.
(6)
Utilizarea preparatului enzimatic de endo-1,3(4)-beta-glucanază produsă de Aspergillus aculeatus (CBS 589.94), endo-1,4-beta-glucanază produsă de Trichoderma longibrachiatum (CBS 592.94), alfa-amilază produsă de Bacillus amyloliquefaciens (DSM 9553) și endo-1,4-beta-xilanază produsă de Trichoderma viride (NIBH FERM BP 4842) a fost autorizată pentru prima dată, cu titlu provizoriu, pentru curcile la îngrășat prin Regulamentul (CE) nr. 2013/2001 al Comisiei (4). Au fost prezentate noi date în sprijinul unei cereri de autorizare fără limită de timp a preparatului enzimatic menționat anterior. Din evaluarea acestei cereri reiese că sunt îndeplinite condițiile stabilite la articolul 3 A din Directiva 70/524/CEE pentru o astfel de autorizație. Este necesar, prin urmare, să se autorizeze fără limită de timp utilizarea preparatului enzimatic menționat anterior, astfel cum se prevede în anexa II la prezentul regulament.
(7)
Utilizarea preparatului enzimatic de endo-1,4-beta-xilanază produsă de Trichoderma longibrachiatum (ATCC 2105) a fost autorizată pentru prima dată, cu titlu provizoriu, pentru porcii la îngrășat prin Regulamentul (CE) nr. 1411/1999 al Comisiei (5). Au fost prezentate noi date în sprijinul unei cereri de autorizare fără limită de timp a preparatului enzimatic menționat anterior. Din evaluarea acestei cereri reiese că sunt îndeplinite condițiile stabilite la articolul 3 A din Directiva 70/524/CEE pentru o astfel de autorizație. Este necesar, prin urmare, să se autorizeze fără limită de timp utilizarea preparatului enzimatic menționat anterior, astfel cum se prevede în anexa III la prezentul regulament.
(8)
Evaluarea acestor cereri arată că este necesar să se prevadă anumite proceduri destinate să protejeze lucrătorii împotriva expunerii la aditivii enumerați în anexe. Această protecție trebuie asigurată prin aplicarea Directivei 89/391/CEE a Consiliului din 12 iunie 1989 privind punerea în aplicare de măsuri pentru promovarea îmbunătățirii securității și sănătății lucrătorilor la locul de muncă (6).
(9)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Preparatul care aparține grupului „Enzime”, astfel cum este prevăzut la anexa I, este autorizat fără limită de timp în calitate de aditiv în hrana animalelor, în condițiile stabilite la anexa menționată anterior.
Articolul 2
Preparatul care aparține grupului „Enzime”, astfel cum este prevăzut la anexa II, este autorizat fără limită de timp în calitate de aditiv în hrana animalelor, în condițiile stabilite la anexa menționată anterior.
Articolul 3
Preparatul care aparține grupului „Enzime”, astfel cum este prevăzut la anexa III, este autorizat fără limită de timp în calitate de aditiv în hrana animalelor, în condițiile stabilite la anexa menționată anterior.
Articolul 4
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 august 2006.